Dîs robis i plasin, lis à contadis sui dêts de man. A podaressin jessi di plui o di mancul, ma al va mat pai numars taronts e pe precision gjeometriche des robis.
I numars taronts, prime robe che i plâs.
I cuadris stuarts ju drece pene che al pues e po si sint miôr. Dreçâ cuadris stuarts, seconde robe.
I plâs sintî il tic tic tic dai tascj dal PC cuant che al bat un test. Tic tic tic, un rumôr piçul e insistent. Forsit la robe plui biele e je capî che la velocitât dal tic tic e je compagne ae velocitât dai soi pinsîrs. Pinsîrs impulsîfs, butâts fûr cence passâ pal sisteme di filtrament? Un tic tic di metraie, svelt e liberatori. Alc di impuartant di scrivi, une mail masse pôc formâl, une declarazion di sintiments masse sincere…? Un tic tic plen di dubis, riflessîf: dêts prime sveltonons, po lents e po svelts di gnûf. Il tic tic dai tascj de tastiere, tierce robe.
Nasâ l’odôr dai libris (ma chel al è un classic), cuarte robe.
Mangjâ jemplântsi masse la bocje, gustâ la maleducazion dal fat, cuinte robe.
Seste robe, cjareçâ i gjats e cirî di proviodi il lôr mût di movisi.
Setime robe, lâ fûr di cjase in Inviêr, sintî l’aiar frêt in muse e cjalâ lis monts. Cuant che si viodin dongje dongje, come un cuadri iper realistic, cui crêts parsore blancs, i boscs verts che a cressin un pôc dulà che i pâr a lôr, lis ombrenis fatis dal soreli. O cuant che a son celestis e a samein bidimensionâls.
Otave robe, cjatâ alc che no si spietisi intun lûc dulâ che si crôt che nol sedi nuie. Une caramele sbandonade inte sachete de gjachete, o un biliet scrit di cualchidun platât intun libri.
None robe, durmî.
Sintî la int che a cjante par strade intant che e cjamine, pensâ che e cjante par sé e che no i interese di ce che a pensin chei altris. Decime robe.
Decime?
No, spiete. Cemût al ae podût dismenteâ il plasè di une bussade, il calôr dai lavris che si tocjin planc? E l’inmagament di lâi daûr cui dêts aes grispis su lis mans di un vieli?
Al tornà a fâ la liste di gnûf, partint di zero.
Prime robe…
di Margarite Cogôi
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn dyu_Latn